《疏帘淡月 和黄伯成吴兴道中韵》
元代·邵亨贞

苍烟古木。渐暝入小溪，鸥鹭如玉。斜倚孤篷眺晚，毳裘寒肃。

秋娘渡口山横处，旧曾寻、五陵芳躅。画楼灯火，如今冷落，尘满花屋。

奈景物因人反复。算千古风流，今有谁续。苕水东边月上，酒醒人独。

角声吹、老梅三弄，想依稀、曾梦蛾绿。西风回首，山中有人，满头黄菊。

作者简介：邵亨贞(1309～1401) 元代文学家。字复孺，号清溪。云间（今上海松江）人。曾任松江训导。邵亨贞生当元、明之际，入明后生活近30年。终于儒官，足迹不出乡里。著有《野处集》4卷、《蚁术诗选》1卷、《蚁术词选》4卷。